CELEX: 32008R1004
Language: da
Date: 2008-10-15 00:00:00
Title: Kommissionens forordning (EF) nr. 1004/2008 af 15. oktober 2008 om ændring af forordning (EF) nr. 1725/2003 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 for så vidt angår International Accounting Standard (IAS) 39 og International Financial Reporting Standard (IFRS) 7 (EØS-relevant tekst)

16.10.2008   
            
            
               DA
            
            
               Den Europæiske Unions Tidende
            
            
               L 275/37
            
         
      KOMMISSIONENS FORORDNING (EF) Nr. 1004/2008
   af 15. oktober 2008
   om ændring af forordning (EF) nr. 1725/2003 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 for så vidt angår International Accounting Standard (IAS) 39 og International Financial Reporting Standard (IFRS) 7
   (EØS-relevant tekst)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Europa-Parlamentets og Rådets forordning (EF) nr. 1606/2002 af 19. juli 2002 om anvendelse af internationale regnskabsstandarder (1), særlig artikel 3, stk. 1, og
   ud fra følgende betragtninger:
   
               (1)
            
            
               Ved Kommissionens forordning (EF) nr. 1715/2003 (2) af 29. september 2003 blev der vedtaget visse internationale standarder og fortolkningsbidrag, der eksisterede pr. 14. september 2002.
            
         
               (2)
            
            
               Den 13. oktober 2008 vedtog International Accounting Standards Board (IASB) en række ændringer til International Accounting Standard (IAS) 39 Finansielle instrumenter: Indregning og vurdering samt International Financial Reporting Standard (IFRS) 7 Finansielle instrumenter: Oplysninger (i det følgende benævnt »ændringer til IAS 39 og IFRS 7«). Ændringerne til IAS 39 og IFRS 7 muliggør omklassifikation af visse finansielle instrumenter i kategorien »besiddelse med handel for øje« i sjældne tilfælde. Den aktuelle finanskrise anses for at være et sådant sjældent tilfælde, som begrunder brugen af denne mulighed fra virksomhedernes side.
            
         
               (3)
            
            
               I overensstemmelse med ændringerne til IAS 39 og IFRS 7 bør virksomhederne gives tilladelse til at omklassificere visse finansielle instrumenter fra den 1. juli 2008.
            
         
               (4)
            
            
               Høringen af Den Tekniske Gruppe (TEG) under European Financial Reporting Advisory Group (EFRAG) bekræfter, at ændringerne til IAS 39 og IFRS 7 opfylder de tekniske kriterier for vedtagelse som omhandlet i artikel 3, stk. 2, i forordning (EF) nr. 1606/2002. I overensstemmelse med Kommissionens afgørelse 2006/505/EF af 14. juli 2006 om oprettelse af en undersøgelsesgruppe for rådgivning om regnskabsstandarder, som skal rådgive Kommissionen om objektiviteten og neutraliteten af udtalelser fra European Financial Reporting Advisory Group (EFRAG) (3), behandlede undersøgelsesgruppen for rådgivning om regnskabsstandarder EFRAG's udtalelse om godkendelse og rådgav Europa-Kommissionen om, at den er afbalanceret og objektiv.
            
         
               (5)
            
            
               Forordning (EF) nr. 1725/2003 bør derfor ændres i overensstemmelse hermed.
            
         
               (6)
            
            
               I betragtning af den aktuelle uro på de finansielle markeder og af, at visse finansielle instrumenter ikke længere handles, eller at de berørte markeder er blevet inaktive eller nødstedte, er det nødvendigt, at de ændringer, der muliggør omklassifikation af visse finansielle instrumenter, træder i kraft øjeblikkeligt, og denne forordning bør følgelig træde i kraft så hurtigt som muligt.
            
         
               (7)
            
            
               Foranstaltningerne i denne forordning er i overensstemmelse med udtalelse fra Regnskabskontroludvalget —
            
         UDSTEDT FØLGENDE FORORDNING:
   Artikel 1
   Bilaget til forordning (EF) nr. 1725/2003, International Accounting Standard (IAS) 39 Finansielle instrumenter: Indregning og vurdering samt International Financial Reporting Standard (IFRS) 7 Finansielle instrumenter: Oplysninger, ændres som anført i bilaget til nærværende forordning.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 15. oktober 2008.
      
         
            På Kommissionens vegne
         
         Charlie McCREEVY
         
         
            Medlem af Kommissionen
         
      
   
   
      (1)  EFT L 243 af 11.9.2002, s. 1.
   
      (2)  EUT L 261 af 13.10.2003, s. 1.
   
      (3)  EUT L 199 af 21.7.2006, s. 33.
   
      BILAG
      INTERNATIONALE REGNSKABSSTANDARDER
      
                  IAS 39
               
               
                  Ændringer til IAS 39 Finansielle instrumenter: Indregning og måling
                  
               
            
                  IFRS 7
               
               
                  IFRS 7 Finansielle instrumenter: Oplysninger
                  
               
            
         Kopiering tilladt inden for Det Europæiske Økonomiske Samarbejdsområde. Alle eksisterende rettigheder forbeholdes uden for EØS, med undtagelse af retten til at kopiere til personlig brug eller anden form for »fair dealing«. Yderligere oplysninger fås hos IASB på adressen www.iasb.org
      
      Omklassifikation af finansielle aktiver (ændringer til IAS 39 Finansielle instrumenter: Indregning og måling og IFRS 7 Finansielle instrumenter: Oplysninger)
      Ændringer til IAS 39
      
         Afsnit 50 ændres, og afsnit 50B-50F tilføjes.
      
      MÅLING
      Omklassifikationer
      
                  
                     50
                  
               
               
                  En virksomhed:
                  
                              
                                 (a)
                              
                           
                           
                              
                                 må ikke omklassificere et afledt instrument fra kategorien dagsværdi med indregning i resultatopgørelsen af ændringer i dagsværdi, mens instrumentet besiddes eller udstedes
                              
                           
                        
                              
                                 (b)
                              
                           
                           
                              
                                 må ikke omklassificere et finansielt instrument fra kategorien dagsværdi med indregning i resultatopgørelsen, hvis instrumentet ved første indregning blev klassificeret af virksomheden til dagsværdi med indregning i resultatopgørelsen af ændringer i dagsværdi, og
                              
                           
                        
                              
                                 (c)
                              
                           
                           
                              
                                 må, hvis et finansielt aktiv ikke længere besiddes med henblik på salg eller tilbagekøb på kort sigt (uanset om det finansielle aktiv primært blev anskaffet eller påtaget med henblik på salg eller tilbagekøb på kort sigt), omklassificere det pågældende finansielle aktiv fra kategorien dagsværdi med indregning i resultatopgørelsen af ændringer i dagsværdi, hvis betingelserne i afsnit 50B eller 50D er opfyldt.
                              
                           
                        
                     En virksomhed må ikke omklassificere et finansielt instrument til kategorien dagsværdi med indregning i resultatopgørelsen af ændringer i dagsværdi efter første indregning.
                  
               
            
                  50B
               
               
                  Et finansielt aktiv, der falder ind under afsnit 50(c) (dog med undtagelse af et finansielt aktiv af den type, der er beskrevet i afsnit 50D) må kun i sjældne tilfælde omklassificeres fra kategorien dagsværdi med indregning i resultatopgørelsen af ændringer i dagsværdi.
               
            
                  50C
               
               
                  Hvis en virksomhed omklassificerer et finansielt aktiv fra kategorien dagsværdi med indregning i resultatopgørelsen af ændringer i dagsværdi, skal det finansielle aktiv omklassificeres til sin dagsværdi på omklassificeringsdatoen. Gevinster eller tab, der allerede er indregnet i resultatopgørelsen, må ikke tilbageføres. Det finansielle aktivs dagsværdi på omklassificeringsdatoen bliver aktivets nye kostpris eller eventuelt amortiserede kostpris.
               
            
                  50D
               
               
                  Et finansielt aktiv, der falder ind under afsnit 50(c), og som ville have opfyldt definitionen på lån og tilgodehavender (hvis der ikke blev stillet krav om, at det finansielle aktiv ved første indregning skulle klassificeres som værende besiddet med henblik på handel), kan omklassificeres fra kategorien dagsværdi med indregning i resultatopgørelsen af ændringer i dagsværdi, hvis virksomheden agter og evner at holde det finansielle aktiv i en forudselig fremtid eller indtil udløb.
               
            
                  50E
               
               
                  Et finansielt aktiv, der klassificeres som værende besiddet med henblik på salg, og som ville have opfyldt definitionen på lån og tilgodehavender (hvis det ikke var blevet klassificeret som værende disponibelt for salg), kan omklassificeres fra kategorien af finansielle aktiver disponible for salg til kategorien lån og tilgodehavender, hvis virksomheden agter og evner at holde det finansielle aktiv i en forudselig fremtid eller indtil udløb.
               
            
                  50F
               
               
                  Hvis en virksomhed omklassificerer et finansielt aktiv fra kategorien dagsværdi med indregning i resultatopgørelsen af ændringer i dagsværdi i overensstemmelse med afsnit 50D eller fra kategorien disponible for salg i overensstemmelse med afsnit 50E, skal den omklassificere det finansielle aktiv til aktivets dagsværdi på omklassificeringsdatoen. I forbindelse med et finansielt aktiv, der omklassificeres i overensstemmelse med afsnit 50D, må gevinster eller tab, der allerede er indregnet i resultatopgørelsen, ikke tilbageføres. Det finansielle aktivs dagsværdi på omklassificeringsdatoen bliver aktivets nye kostpris eller eventuelt amortiserede kostpris. I forbindelse med et finansielt aktiv, der omklassificeres fra kategorien disponibelt for salg i overensstemmelse med afsnit 50E, skal tidligere gevinster og tab på det aktiv, der er blevet indregnet i en anden totalindkomst i overensstemmelse med afsnit 55(b), behandles regnskabsmæssigt i overensstemmelse med afsnit 54.
               
            IKRAFTTRÆDELSESTIDSPUNKT OG OVERGANG
      
                  103G
               
               
                  
                     Omklassifikation af finansielle aktiver aktiver (ændring til IAS 39 og IFRS 7), der blev udstedt i oktober 2008, medførte en ændring af afsnit 50 og AG8 sammen med en tilføjelse af afsnit 50B-50F. Virksomhederne skal anvende disse ændringer fra den 1. juli 2008. En virksomhed må ikke klassificere et finansielt aktiv i henhold til afsnit 50B, 50D eller 50E før den 1. juli 2008. En eventuel omklassifikation af et finansielt aktiv i perioder, der påbegynder den 1. november 2008 eller derefter, får først virkning fra omklassificeringsdatoen. En omklassifikation af et finansielt aktiv i henhold til afsnit 50B, 50D eller 50E skal ikke anvendes med tilbagevirkende kraft på regnskabsperioder, der blev afsluttet før den i dette afsnit fastsatte dato.
               
            
         I appendiks A, Anvendelsesvejledning, ændres afsnit AG8.
      
      Effektiv rente
      
                  AG8
               
               
                  Hvis en virksomhed ajourfører sine skøn over ind- eller udbetalinger, skal virksomheden regulere den regnskabsmæssige værdi af det finansielle aktiv eller den finansielle forpligtelse (eller gruppen af finansielle instrumenter) for at afspejle faktiske og ændrede skønnede pengestrømme. Virksomheden omberegner den regnskabsmæssige værdi ved at beregne nutidsværdien af skønnede fremtidige pengestrømme til det finansielle instruments oprindelige effektive rente. Reguleringen indregnes som indtægt eller omkostning i resultatet. Hvis et finansielt aktiv omklassificeres i overensstemmelse med afsnit 50B, 50D eller 50E, og virksomheden efterfølgende opjusterer sine skøn over fremtidige indbetalinger som følge af bedre muligheder for at genindvinde disse indbetalinger, skal effekten af denne opjustering betragtes som en justering af den effektive rente fra datoen for ændring af skønnet snarere end en justering af aktivets regnskabsmæssige værdi på datoen for ændring af skønnet.
               
            Ændringer til IFRS 7
      
         Afsnit 12 ændres, og afsnit 12A og 44E tilføjes.
      
      BETYDNINGEN AF FINANSIELLE INSTRUMENTER FOR DEN FINANSIELLE STILLING OG DET FINANSIELLE RESULTAT
      Opgørelse af den finansielle stilling
      Omklassifikation
      
                  12
               
               
                  Hvis en virksomhed har omklassificeret et finansielt aktiv (i overensstemmelse med afsnit 51-54 i IAS 39) som et aktiv målt:
                  
                              (a)
                           
                           
                              til kostpris eller amortiseret kostpris frem for til dagsværdi eller
                           
                        
                              (b)
                           
                           
                              til dagsværdi frem for til kostpris eller amortiseret kostpris,
                           
                        skal den oplyse det omklassificerede beløb til eller fra hver kategori og årsagen til omklassifikationen.
               
            
                  12A
               
               
                  Hvis en virksomhed har omklassificeret et finansielt aktiv fra kategorien dagsværdi med indregning i resultatopgørelsen af ændringer i dagsværdi i overensstemmelse med afsnit 50B eller 50D i IAS 39 eller fra kategorien disponible for salg i overensstemmelse med afsnit 50E i IAS 39, skal den oplyse:
                  
                              (a)
                           
                           
                              det omklassificerede beløb til eller fra hver kategori
                           
                        
                              (b)
                           
                           
                              for hvert regnskabsår indtil ophør af indregning, de regnskabsmæssige værdier og dagsværdien af de finansielle aktiver, der er blevet omklassificeret i regnskabsåret og tidligere regnskabsår
                           
                        
                              (c)
                           
                           
                              hvis et finansielt aktiv blev omklassificeret i overensstemmelse med afsnit 50B, den usædvanlige situation og de forhold og omstændigheder, der viser, at der var tale om en usædvanlig situation
                           
                        
                              (d)
                           
                           
                              for det regnskabsår, hvori det finansielle aktiv blev omklassificeret, gevinst eller tab i dagsværdi på det finansielle aktiv, der er indregnet i resultatopgørelsen, eller anden totalindkomst i det pågældende regnskabsår eller det forudgående regnskabsår
                           
                        
                              (e)
                           
                           
                              for hvert regnskabsår efter omklassifikationen (herunder det regnskabsår, hvori det finansielle aktiv blev omklassificeret) indtil ophør af indregning af det finansielle aktiv, den gevinst eller det tab i dagsværdi, der ville være blevet indregnet i resultatopgørelsen, eller anden totalindkomst, hvis det finansielle aktiv ikke var blevet omklassificeret, og gevinsten, tabet, indtægten og udgiften, der er indregnet i resultatopgørelsen, og
                           
                        
                              (f)
                           
                           
                              den effektive rente og de anslåede pengestrømme, som virksomheden forventer at få genindvinde, pr. datoen for omklassifikationen af det finansielle aktiv.
                           
                        
            IKRAFTTRÆDELSESTIDSPUNKT OG OVERGANG
      
                  44E
               
               
                  
                     Omklassifikation af finansielle aktiver aktiver (ændringer til IAS 39 og IFRS 7), der blev udstedt i oktober 2008, medførte en ændring af afsnit 12 sammen med en tilføjelse af afsnit 12A. Virksomhederne skal anvende disse ændringer fra 1. juli 2008.